Dohoda o ochrane dôverných informácií

uzavretá podľa § 269 ods. 2 a § 271 zákona č. 513/1991 Zb. Obchodný zákonník v znení neskorších predpisov

Táto dohoda o ochrane dôverných informácií (ďalej len „**dohoda**“) je uzavretá medzi:

**Úrad jadrového dozoru Slovenskej republiky**

so sídlom: **Bajkalská 1467/27, 820 07 Bratislava - mestská časť Ružinov**

Zastúpený: Ing. Marta Žiaková, CSc, predsedníčka

IČO: 30 844 185

Zodpovedná osoba za vecné plnenie zmluvy: Ing. Vladimír Paučo

(ďalej aj ako „**poskytovateľ**“)

a

**........................**

so sídlom: **........................................................................................**

Zastúpený: .......................................................................................

IČO: **........................**

zapísaný v Obchodnom registri ...........................................................

Zodpovedná osoba za vecné plnenie zmluvy: ....................................

(ďalej aj ako „**prijímateľ**“)

(poskytovateľ a prijímateľ ďalej spoločne aj „**strany**“)

#### Preambula

Majúc na mysli význam dôvernosti niektorých informácií ako aj potrebu udržiavať tieto informácie dôvernými z dôvodu ich významu pre poskytovateľa a

pre účely plnenia zmluvy č. XX/2024 „Podpora, údržba a rozvoj systémov získaných v rámci projektu Zvýšenie úrovne informačnej a kybernetickej bezpečnosti ÚJD SR“ (ďalej len „zmluva“), sa strany rozhodli upraviť pravidlá poskytovania, používania a ochrany poskytnutých dôverných informácií.

Preto, so zreteľom na zadávaciu dokumentáciu k plneniu zmluvy sa strany, dohodli takto:

**Článok I**

**Definície pojmov**

Na účely tejto dohody sa pojmom:

1. „**prijímateľ**“ rozumie strana tejto dohody, ktorá sa na účely plnenia zmluvy oboznamuje s dôvernými informáciami druhej strany tejto dohody v súlade s podmienkami tejto dohody,

1. „**poskytovateľ**“ rozumie strana tejto dohody, ktorá disponuje dôvernými informáciami alebo takéto informácie vlastní a poskytuje ich alebo sprístupňuje na účely plnenia zmluvy druhej strane v súlade s podmienkami tejto dohody,
2. „**neoprávnená manipulácia**“ znamená (i) vyzradenie, poskytnutie, sprístupnenie alebo umožnenie prístupu k dôverným informáciám (tak ako sú definované ďalej v tejto dohode) tretej osobe v rozpore s podmienkami tejto dohody alebo (ii) zverejnenie, publikovanie alebo vystavenie na akomkoľvek verejnom mieste dôverných informácií prijímateľom alebo (iii) zneužitie dôverných informácii prijímateľom mimo rámca vzájomnej spolupráce s ich poskytovateľom, (iv) stratu, odcudzenie alebo poškodenie dôverných informácií alebo hmotných nosičov dôverných informácií zapríčinené prijímateľom bez ohľadu na zavinenie, alebo (v) porušenie iných povinností na ochranu dôverných informácií podľa tejto dohody.

**Článok II**

### **Dôverné informácie**

1. Dôverná informácia je údaj, podklad, poznatok, dokument alebo iná informácia, bez ohľadu na formu jej zachytenia,

i. ktorá sa týka poskytovateľa - najmä informácie o jeho činnosti, štruktúre, hospodárskych výsledkoch, všetky zmluvy, finančné, štatistické a účtovné informácie, informácie o jeho majetku, aktívach a pasívach, pohľadávkach a záväzkoch, informácie o jeho technickom a programovom vybavení, know-how, hodnotiace štúdie a správy, podnikateľské stratégie a plány, informácie týkajúce sa predmetov chránených právom priemyselného alebo iného

duševného vlastníctva a všetky ďalšie informácie o poskytovateľovi a

ii. ktorá bola poskytnutá prijímateľovi alebo získaná prijímateľom pred nadobudnutím platnosti a účinnosti tejto dohody a tiež počas jej platnosti a účinnosti, pokiaľ sa týka jej predmetu a

iii. ktorá je výslovne poskytovateľom označená ako „dôverná“, „confidential“, „proprietary“ alebo iným obdobným označením, a to od okamihu oznámenia tejto skutočnosti prijímateľovi a

iv. pre ktorú je stanovený všeobecne záväznými právnymi predpismi Slovenskej republiky osobitný režim nakladania (najmä obchodné tajomstvo, bankové tajomstvo, telekomunikačné tajomstvo, daňové tajomstvo, utajované skutočnosti alebo citlivé informácie podľa atómového zákona).

1. Dôverné informácie sú ďalej všetky informácie verejne neprístupné, a to technické, obchodné, finančné, prevádzkové alebo všetky iné informácie, ktoré poskytovateľ poskytne prijímateľovi v súvislosti s plnením zmluvy alebo s ktorými sa prijímateľ oboznámi iným spôsobom v súvislosti s plnením zmluvy alebo informácie, s ktorými sa má nakladať, vzhľadom na okolnosti známe prijímateľovi pri ich poskytnutí ako s dôvernými, alebo akékoľvek informácie a údaje, z povahy ktorých je pochopiteľné pre akúkoľvek osobu, že sú dôverné (ďalej len „**dôverné informácie**“). Dôverné informácie sú najmä akékoľvek technické, obchodné, finančné, komerčné alebo prevádzkové informácie, špecifikácie, plány, náčrty, modely, vzorky, dáta, počítačové programy, softvér alebo dokumentácia v akejkoľvek podobe či už zachytené hmotne alebo ústne poskytnuté, ako aj informácie prijaté od inej osoby ako je poskytovateľ, pokiaľ je táto osoba zaviazaná nimi nakladať ako s dôvernými. Dôverné informácie poskytnuté prijímateľovi priamo alebo v záujme poskytovateľa sú chránené touto dohodou, s výnimkou uvedenou v bode 6. tohto článku nižšie.
2. Prijímateľ sa zaväzuje využívať dôverné informácie v zmysle tejto dohody výlučne na účel, na ktorý mu boli poskytnuté a zároveň sa zaväzuje dôverné informácie ochraňovať najmenej s rovnakou starostlivosťou, ako ochraňuje vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich bude chrániť pred náhodným alebo neoprávneným poškodením a zničením, náhodnou stratou, zmenou alebo iným znehodnotením, nedovoleným prístupom alebo sprístupnením alebo zverejnením, pričom ak nie je v tejto dohode ustanovené inak, zaväzuje sa, že bez predchádzajúceho písomného súhlasu poskytovateľa neposkytne, neodovzdá, neoznámi alebo iným spôsobom nevyzradí, resp. nesprístupní dôverné informácie tretej osobe.
3. Prijímateľ je povinný zachovávať mlčanlivosť o dôverných informáciách a zaviazať mlčanlivosťou všetkých zamestnancov, ktorí prídu do styku s týmito informáciami, pričom povinnosť mlčanlivosti trvá aj po skončení pracovného pomeru.
4. Prijímateľ je povinný zachovávať mlčanlivosť o dôverných informáciách, ktoré získal v súvislosti s plnením zmluvy a získané výsledky nesmie ďalej použiť na iné účely ako plnenie zmluvy .
5. Povinnosť prijímateľa zachovávať mlčanlivosť o dôverných informáciách, ktoré získal v súvislosti s plnením zmluvy , sa nevzťahuje na informácie, ktoré:

a) boli zverejnené už pred podpisom tejto dohody,

b) sa stanú všeobecne a verejne dostupné po podpise tejto dohody z iného dôvodu ako z dôvodu porušenia povinností podľa dohody,

c) majú byť sprístupnené na základe povinnosti stanovenej zákonom, rozhodnutím súdu, prokuratúry alebo na základe iného záväzného rozhodnutia príslušného orgánu,

d) boli získané prijímateľom od tretej strany, ktorá ich legitímne získala alebo vyvinula a ktorá nemá žiadnu povinnosť, ktorá by obmedzovala ich zverejňovanie.

1. Prijímateľ sa zaväzuje, že poučí a zaviaže svojich zamestnancov a štatutárne orgány a ich členov, ktorým sú sprístupnené dôverné informácie, o povinnosti mlčanlivosti v zmysle tejto dohody.
2. Na základe tejto dohody poskytovateľ odovzdáva prijímateľovi dokumentáciu uvedenú v Prílohe č. 1. Dokumentácia uvedená v prvej vete tohto bodu je dokumentáciou s charakterom dôvernej informácie.

**Článok III**

**Sprístupňovanie dôverných informácií**

1. Prijímateľ sa zaväzuje dodržiavať a prijať zodpovedajúce technické, organizačné a iné opatrenia potrebné na ochranu dôverných informácií, ktoré mu boli alebo mu budú poskytnuté alebo sprístupnené, pred neoprávnenou manipuláciou s nimi, minimálne však také opatrenia, ktoré sú porovnateľné s opatreniami, aké dodržiava pri ochrane vlastných údajov podobnej povahy a dôležitosti (ktoré však nebudú v menšom rozsahu a kvalite, ako je rozumné a obvyklé).
2. Prijímateľ môže použiť dôverné informácie iba pre účely plnenia zmluvy a po skončení plnenia zmluvy nesmie bez akéhokoľvek časového obmedzenia použiť dôverné informácie na akýkoľvek účel. Prijímateľ zároveň nesmie bez akéhokoľvek časového obmedzenia poskytnúť akékoľvek dôverné informácie tretím osobám.
3. Prijímateľ môže poskytnúť dôverné informácie iba v nevyhnutnom rozsahu a výlučne na účely plnenia zmluvy svojim zamestnancom, svojmu štatutárnemu orgánu a jeho členom, pokiaľ tieto osoby súhlasili s tým, že budú viazané touto dohodou alebo podobnou dohodou za rovnakých podmienok, aké sú uvedené v tejto dohode. V prípade poskytnutia dôverných informácií osobám uvedeným v tomto bode 3. zodpovedá za ochranu takto poskytnutých údajov priamo prijímateľ, akoby tieto informácie spracúval sám.

**Článok IV**

**Práva a nápravy**

1. Prijímateľ je povinný oznámiť poskytovateľovi každú neoprávnenú manipuláciu s dôvernými informáciami na svojej strane alebo inou osobou ihneď potom, ako túto skutočnosť zistí a zaväzuje sa vyvinúť v spolupráci s poskytovateľom maximálne úsilie na to, aby sa odstránili následky takejto neoprávnenej manipulácie, aby sa zabránilo ďalšej neoprávnenej manipulácii a tiež sa zabezpečili a obnovili všetky opatrenia potrebné na ochranu dôverných informácií v zmysle tejto dohody.
2. Prijímateľ po ukončení plnenia zmluvy je povinný okamžite zničiť všetky dôverné informácie, ktoré obdržal pri plnení zmluvy a v zmysle tejto dohody. O zničení dôverných informácií a všetkých dokumentov vyhotoví písomný dokument, ktorý je povinný odovzdať poskytovateľovi pri odovzdaní plnenia podľa zmluvy .
3. Prijímateľ berie na vedomie, že porušenie ustanovení tejto dohody môže spôsobiť poskytovateľovi nenapraviteľné škody, za ktoré poškodená strana nemôže byť adekvátne a primerane odškodnená v peniazoch. Preto je poskytovateľ oprávnený, popri akýchkoľvek ďalších náhradách a bez ich obmedzenia, ako aj bez vzdania sa dostupnej ochrany, zakázať ďalšie použitie alebo inak spravodlivo ochrániť poskytnuté dôverné informácie, pričom má nárok aj na náhradu s tým vzniknutých právnych trov a iných poplatkov, ako sú cestovné a bežné náklady, náhrada času, a to všetko v rozsahu rozhodnutia kompetentného súdu, ako aj má právo vykonať opatrenia na predídenie porušenia tejto dohody a na zabezpečenie jej vynútiteľnosti.
4. V prípade porušenia akejkoľvek povinnosti uvedenej v tejto dohode zo strany prijímateľa, je poskytovateľ oprávnený, nie však povinný, požadovať od prijímateľa zaplatenie zmluvnej pokuty v sume **10.000** EUR (slovom **desaťtisíc** eur) za každé jedno takéto porušenie povinnosti. Zmluvná pokuta je splatná na základe písomnej výzvy poskytovateľa, a to do 14 dní od jej doručenia prijímateľovi. Prijímateľ sa týmto zaväzuje, že zmluvnú pokutu uplatnenú poskytovateľom riadne a včas zaplatí. Zaplatením zmluvnej pokuty nie jej dotknutý nárok poskytovateľa na náhradu škody a ani iná zodpovednosť prijímateľa, ktorá môže byť voči nemu vyvodená podľa platných všeobecne záväzných právnych predpisov.

**Článok V**

#### Rôzne

1. Všetky dôverné informácie sú a vždy budú vlastníctvom poskytovateľa. Poskytnutím dôverných informácií prijímateľovi, poskytovateľ v žiadnom prípade nedáva či už výslovne alebo nepriamo prijímateľovi právo alebo neudeľuje licenciu na akékoľvek použitie akýchkoľvek práv duševného vlastníctva alebo iných práv patriacich poskytovateľovi. Prijímateľ nie je oprávnený bez predchádzajúceho písomného súhlasu poskytovateľa postúpiť, previesť túto dohodu alebo nejaké práva a povinnosti z nej vyplývajúce na inú osobu.
2. Táto dohoda je úplnou dohodou strán ohľadom záležitostí uvedených v tejto dohode a nezakladá akýkoľvek záväzok niektorej strany uzavrieť zmluvu alebo uskutočniť transakciu s druhou stranou alebo ju akýmkoľvek spôsobom kompenzovať okrem prípadu, ak sa strany dohodnú inak v samostatnej písomnej dohode riadne podpísanej oboma stranami. Neuplatnenie alebo oneskorené uplatnenie ktorýchkoľvek práv podľa tejto dohody niektorou zo strán alebo nevykonávanie týchto práv nebude vykladané ako vzdanie sa týchto práv, pokiaľ takéto vzdanie sa nie je vyhotovené v písomnej forme príslušnou stranou a doručené druhej strane. Žiadne vzdanie sa práv súvisiacich s konkrétnym prípadom nepredstavuje vzdanie sa iných práv alebo rovnakých práv v ďalších prípadoch.
3. Pokiaľ bude niektoré z ustanovení tejto dohody vyhlásené kompetentným súdom za nezákonné, neplatné alebo nevynútiteľné, toto vyhlásenie nebude mať žiaden vplyv na platnosť alebo vynútiteľnosť ostatných ustanovení dohody.
4. Okrem obmedzení uvedených v tejto dohode, všetky práva a povinnosti vzniknuté podľa tejto dohody budú trvať aj po ukončení plnenia zmluvy.
5. Dodatky a zmeny tejto dohody môžu byť vykonané iba písomne po vzájomnej dohode strán.
6. Ustanovenia tejto dohody sa primerane použijú tiež na akékoľvek iné informácie zo strany poskytovateľa, zahrňujúce najmä, no nie výlučne, špecifikácie, plány, náčrty, modely, vzorky, dáta, počítačové programy, software, dokumentáciu, zachytené či už písomne alebo ústne, pokiaľ sú tieto informácie považované za obchodné tajomstvo podľa príslušných právnych predpisov, najmä § 17 a násl. a § 271 zákona č. 513/1991 Zb. Obchodného zákonníka v znení neskorších predpisov.

**Článok VI**

**Spoločné a záverečné ustanovenia**

1. Zánik tejto dohody sa nedotýka povinností strán ďalej sa spravovať ustanoveniami tejto dohody, z ktorých povahy vyplýva, že sú časovo neobmedzené, majú na základe vôle strán trvať aj po ukončení tejto dohody. Ustanovenie predchádzajúcej vety sa rovnako vzťahuje aj na povinnosť zaplatiť zmluvnú pokutu za porušenie tejto dohody, a to bez ohľadu na to, či nárok na zaplatenie zmluvnej pokuty vznikol počas trvania tejto dohody alebo po jej zániku, ako aj bez ohľadu na to, či k porušeniu povinnosti zabezpečenej zmluvnou pokutou došlo počas trvania dohody alebo po jej zániku.
2. Vzhľadom na to, že záväzky založené touto dohodou sú časovo neobmedzené, ohľadne ukončenia tejto dohody formou výpovede platí § 582 ods. 2 zákona č. 40/1964 Zb. Občianskeho zákonníka v znení neskorších predpisov.
3. Táto dohoda ako i práva a povinnosti vzniknuté na základe tejto dohody alebo v súvislosti s touto dohodou aj v nej výslovne neupravené sa riadia právnym poriadkom Slovenskej republiky, najmä zákonom č. 513/1991 Zb. Obchodným zákonníkom v znení neskorších predpisov a ostatnými súvisiacimi predpismi. Spory vyplývajúce z tejto dohody, spory vyvolané touto dohodou ako aj spory a veci týkajúce sa tejto dohody prejedná a rozhodne príslušný súd Slovenskej republiky.
4. Táto dohoda je vyhotovená v štyroch rovnopisoch, dva pre každú stranu.
5. Neoddeliteľnou prílohou tejto dohody je Príloha č. 1 – Zoznam poskytnutej dokumentácie.
6. Táto dohoda nadobúda platnosť v deň jej podpisu stranami tejto dohody a účinnosť v deň nasledujúci po dni jej zverejnenia podľa § 47a ods. 1 zákona č. 40/1964 Zb. Občiansky zákonník v znení neskorších predpisov.
7. Strany berú na vedomie skutočnosť, že táto dohoda je povinne zverejňovanou zmluvou v Centrálnom registri zmlúv podľa § 5a ods. 1 a 6 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
8. Strany týmto vyhlasujú, že obsah tejto dohody je im známy, predstavuje ich vlastnú slobodnú a vážnu vôľu, je vyhotovený v správnej forme a že tomuto obsahu aj jeho právnym dôsledkom porozumeli a súhlasia s nimi, na znak čoho pripájajú svoje vlastnoručné podpisy.

|  |  |
| --- | --- |
| V Bratislave, dňa .......................\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Úrad jadrového dozoru Slovenskej republiky** Ing. Marta Žiaková, CSc.predsedníčka  | V ........................dňa .......................\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   |
|  |  |

Príloha č. 1

Zoznam poskytnutej dokumentácie v elektronickej forme:

Príloha č.1\_k podmienkam účasti\_Opis\_predmetu\_zákazky\_SLA\_chránený.pdf